Llwybrau - Pobl - Cyfweliadau - Mari Elin, Gwyrddach
3 Rhagfyr 2019 | Gan Mari Elin
Amhosib yw anwybyddu’r sylw cynyddol y mae ein hamgylchedd yn ei gael ar y cyfryngau. Mae’n destun balchder ein bod ni fel gwlad wedi cyflwyno nifer o ddeddfau a phrosiectau i geisio delio gyda’r problemau – er bod llawer iawn eto i’w wneud. O leihau gwastraff plastic i atal llygredd awyr, ac o ailgylchu i greu ynni cynaliadwy, mae’r frwydr wedi cychwyn. Mae fel pe bai pobl yn deffro i’r angen o ofalu am ein planed. Yma cawn sgwrs gyda Mari Elin sydd y tu ôl i’r blog poblogaidd Gwyrddach, sy’n ceisio hyrwyddo gofal am y blaned.
D’wed ychydig am dy hunan – wyt ti wastad wedi bod gyda diddordeb mewn gofalu am yr amgylchedd?
► Mari Elin dw’i, a dwi’n byw gyda fy ngŵr Gruffydd ger Aberystwyth. Dwi’n gweithio yn Llyfrgell Genedlaethol Cymru gyda’r dydd, a gyda’r nos yn ymhél â phob math o bethau creadigol, o greu celf i ’sgwennu llyfr!
► Fe wnaeth lot o bethau bach arwain fi at gymryd diddordeb, ond efallai’r peth gafodd y mwyaf o ddylanwad arna’i oedd gwylio rhaglen ddogfen David Attenborough, Blue Planet II, a theimlo pob math o bethau – pryder, siom ac euogrwydd.
► Mae Llywodraeth Cymru wedi cyhoeddi nifer o bolisïau yn ymwneud â’r amgylchedd a newid hinsawdd, a’r bwriad yw ein bod ni’n wlad ddiwastraff erbyn 2050. Cymru oedd y wlad gyntaf yn y DU i godi tâl am fagiau plastig, ac erbyn hyn ni yw’r ail wlad orau yn y byd am ailgylchu yn y cartref – mae lot o waith i wneud yn amlwg, ond ry’n ni ar y trywydd cywir.
D’wed ychydig am y blog – gwyrddach a’r llyfr newydd?
► Wrth ddechrau ar y daith yma i leihau gwastraff a phlastig, doedden i ddim yn siŵr iawn ble i ddechrau, a doedd dim llawer o wybodaeth ar gael i fi yn Gymraeg. Felly fe es i ati i gofnodi’r siwrne ar ffurf y blog Gwyrddach. Dw’i ddim yn arbenigwraig ar fyw yn wyrdd o bell ffordd, ond yn mwynhau trio gwahanol bethau a ‘sgwennu am y profiad. Mae’r blog ar fin cael ei droi’n llyfr sy’n llawn profiad personol, syniadau syml a phob math o ryseitiau a thiwtorialau – o ddeunydd glanhau i sut i lapio anrhegion!
► Fi’n dueddol o boeni (lot!) am bethau, yn enwedig dros y cwpwl o flynyddoedd diwethaf, felly mae cael ffydd mewn Duw fi’n gallu trystio gyda phopeth yn y byd i gyd yn help mawr iawn i fi. Mae fy ffydd i’n gwneud fi’n fwy llawen a gobeithiol hefyd, ac ers dechrau talu mwy a mwy o sylw i’r byd o’m cwmpas, dwi’n gallu ei fwynhau gymaint mwy o wybod mai Iesu sydd wedi creu pob elfen ohono, ac yn rhyfeddu ar greadigrwydd Duw yn ddyddiol.
Fel person ifanc – wyt ti’n optimistaidd neu yn besimistaidd am ein dyfodol?
► Mae’n hawdd iawn bod yn besimistaidd – bob dydd mae ‘na rhyw ystadegyn newydd yn cael ei gyhoeddi i godi ofn arnom ni. Y gwir yw ein bod ni wedi gwneud tipyn o smonach o’r ddaear yma, ond mae gobaith. Mae’r genhedlaeth iau yn cymryd diddordeb mewn materion amgylcheddol, a petai ni’n gallu perswadio pawb i newid un peth bach, mae ’na obaith. Wedi dweud hynny, mae’r cyfan yn nwylo Duw, a dwi’n falch iawn o hynny!
amgylchedd bywyd y Cristion creadigaeth profiad personol